SK Úradný vestník Európskej únie C 286/12

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 286/05

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„BORNHEIMER SPARGEL“/„SPARGEL AUS DEM ANBAUGEBIET BORNHEIM“

ES č.: DE-PGI-0005-0803-17.03.2010

CHZO ( X ) CHOP ( )

1. Názov

„Bornheimer Spargel“/„Spargel aus dem Anbaugebiet Bornheim“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 1.6 Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Bornheimer Spargel“/„Spargel aus dem Anbaugebiet Bornheim“ – ďalej jednotne pre lepšiu čitateľnosť len „Bornheimer Spargel“ – je Asparagus officinalis. Hlavné roky úrody špargle trvajú v oblasti Bornheimu od 4. do 10. roku po jej vysadení. „Bornheimer Spargel“ sa ponúka v ošúpanej alebo neošúpanej forme. Šúpanie sa vykonáva ručne alebo strojom na šúpanie špargle. Výhonky bielej a zelenej špargle nesmú byť dlhšie ako 22 cm a kratšie ako 16 cm. Špargľa, ktorá má označenie CHZO „Bornheimer Spargel“ musí byť dobre vytvarovaná (rovná (mierne ohnuté výhonky sú neprípustné), celistvá, s úplne uzatvorenou hlavičkou). Okrem toho musí byť jemne krehká. Nesmie sa vyznačovať neprirodzeným pachom, chuťou, ani poškodením spôsobeným hlodavcami, hmyzom, nesmie byť znečistená pôdou alebo inými nečistotami. Špargľa sa upravuje (aj pri priamom predaji výrobcov spotrebiteľom) v súlade s normou Európskej hospodárskej komisie OSN FFV04 (Asparagus).

Špecifickosť špargle „Bornheimer Spargel“ spočíva na jednej strane v typickej, silnej a korenistej chuti, jej čerstvosti a na strane druhej v jej jemnosti.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Výroba „Bornheimer Spargel“ musí od pestovania až po zber prebiehať vo vymedzenej zemepisnej oblasti.

3.6. Špecifické pravidlá krájania, strúhania, balenia atď.

S cieľom zachovať čerstvosť a jemnosť odrezané výhonky sa bezprostredne po zbere najprv „schladia šokom“ v ľadovej vode. Následne sa triedia podľa dĺžky a kvality. Skladujú sa pri teplote 1 – 2 °C a vysokej vlhkosti vzduchu. Vo vode sa môžu skladovať max. 6 hodín.

Výrobca nesmie prerušiť proces chladenia. Obsah každého balenia musí byť rovnomerný, to znamená, že každá jednotka môže obsahovať len špargle „Bornheimer Spargel“ rovnakej kvality, farby a veľkosti. Viditeľná časť balenia musí byť aj reprezentatívna pre celkový obsah.

3.7. Špecifické pravidlá označovania

—

4. Stručné vymedzenie zemepisnej oblasti

Oblasť pestovania sa rozprestiera v klimaticky priaznivej kolínskej nížine Kölner Bucht na nízkej a strednej terase pravekého Rýna. Nachádza sa na západnej strane Rýna, severne od Bonnu a južne od Kolína v kotline medzi hrebeňmi Rýnskych bridlicových hôr, ktoré sa dvíhajú na východe na druhom brehu Rýna a hrebeňom Kottenforst-Ville na západe. Zahŕňa oblasť obce Bornheim a časti susedných obcí, a to časti obce Alfter, mesta Brühl, mesta Wesseling a mesta Bonn. Oblasť je ohraničená takto:

Na severe končí oblasť pestovania pri zámockom parku mesta Brühl a pokračuje pozdĺž cesty Brühler Landstraße po Wesseling-Berzdorf. Odtiaľ sa hranica vinie cestou Rodenkirchener Straße až po Wesseling-Keldenich. Tam sa hranica stáča cez „Gut Eichholz“ a pokračuje na východ pozdĺž rafinérie Kraftstoffwerk Shell až do lužných lesov Wesseling-Urfelder Aue. Východná hranica vedie od spomínaného lužného lesa na územie mesta Bonn až po hranicu medzi mestskou časťou Bonn-Graurheindorf a mestom Bonn. Južná hranica sa prekrýva s hranicami mestských častí Bonnu, ktoré sú zahrnuté do pestovateľskej oblasti, a to Bonn-Graurheindorf, Bonn-Buschdorf, Bonn-Tannenbusch, Bonn-Dransdorf a Bonn-Messdorf až po Bonn-Lessenich a Alfter-Oedekoven, kde zahýba na západ. Na západe ohraničujú pestovateľskú oblasť komunikácie Alfterer Straße, Gielsdorfer Weg, Pelzstraße, Kronenstraße, Roisdorfer Weg. Na konci cesty Roisdorfer Weg sa hranica zemepisnej oblasti prekrýva s hranicou mesta Bornheim, a to najskôr smerom na západ a potom na sever až po hranicu medzi mestami Bornheim a Brühl. Hranica zemepisnej oblasti sa tu otáča spolu s hranicou mesta na východ až po komunikáciu Walberberger Straße (iný oficiálny názov komunikácie v cestnej mape: L 183). Hranica oblasti sa potom tiahne komunikáciou L 183 až po križovatku s Pingsdorfer Straße, ktorou sa potom vinie severovýchodným smerom až po zámok Brühl.

5. Súvislosť so zemepisnou oblasťou

5.1. Špecifickosť zemepisnej oblasti

Podnebie: Mesto Bornheim leží v klimaticky priaznivej oblasti medzi veľkomestami Kolín a Bonn. Južne od mesta Bonn sa údolie Rýna otvára prielomom v Rýnskych bridlicových horách a prechádza do nížiny Kölner Bucht. Túto nížinu ohraničujú na východe oblasť Siebengebirge a stredohoria regiónu Bergisches Land, na západe hrebeň Kottenforst-Ville. Táto kotlinová poloha medzi hrebeňmi na východe a západe zabezpečuje nížine Rheinebene mimoriadne chránenú polohu. Klimatické podmienky sú tu preto mimoriadne vhodné na pestovanie ovocia a zeleniny. Vyznačujú sa pomerne vysokými priemernými ročnými teplotami a dostatočným množstvom zrážok. Vegetačné obdobie sa tu začína výrazne skôr a končí sa aj neskôr ako v susedných regiónoch.

Pôda: Pre „Bornheimer Spargel“ je jedinečná poloha na nízkej a strednej terase pravekého Rýna. V oblasti ramien starého Rýna sa nachádzajú piesočnaté pôdy s príslušnými ílovitými vrstvami, vďaka ktorým sa pôdy pre vysoký podiel piesku na jednej strane rýchlejšie zohrejú a na strane druhej hlinité zložky dodávajú špargľám dostatok živín.

Ľudské činitele: Za svoju osobitosť a dobrú povesť „Bornheimer Spargel“ vďačí aj v danej oblasti zastúpeným tradičným, vysoko odborným vedomostiam pestovateľov špargle. Už v jednom z článkov novín Westdeutscher Beobachter z roku 1943 sa zdôrazňujú odborné vedomosti. Píše sa tam, že chutnú špargľu „Bornheimer Spargel“ možno ľahko odlíšiť od iných druhov, pretože v Bornheime bol vtedy zaužívaný prevažne starší spôsob pestovania špargle, pri ktorom sa špargľa nerezala tak hlboko ako pri novšom postupe, tzv. „Mainzer Verfahren“, a preto nie je taká drevnatá. Aj keď sa v súčasnosti využívajú moderné metódy pestovania, vplyv tradičných poznatkov je badateľný dodnes, pretože pestovatelia napríklad na základe dlhej tradície vedia, ktoré plochy sú v pestovateľskej oblasti mimoriadne vhodné na pestovanie špargle.

5.2. Špecifickosť výrobku

Výhodná poloha zemepisnej oblasti v nížine Kölner Bucht umožňuje rýchly rast výhonkov špargle na jar. Tento zrýchlený rast je dôležitý pre jemnosť a šťavnatosť výhonkov špargle.

Výrobok má mimoriadnu povesť. Táto povesť sa zakladá na jeho dlhej histórii a potvrdzujú ju aj najnovšie zdroje.

Už za rímskych čias bol Bornheim vychýrenou ovocnou a zeleninovou záhradou rímskych kolónií (Colonia bonnensis a Colonia agrippina, vtedajšie názvy Bonnu a Kolína). Takisto špargľu, ako aj vedomosti o jej pestovaní priniesli na brehy Rýna ešte Rimania.

Len „Bornheimer Spargel“ má takmer 300-ročnú tradíciu. V starých písomnostiach sú zmienky o „pobožných mníškach“, ktoré už v roku 1719 za svojím Kláštorom sv. Anny v Alfteri vlastnili špargľovú hrobľu. Napríklad v roku 1769 dalo grófske panstvo vykúpiť celú úrodu špargle v okolí Bornheimu a dopraviť na svoj zámok Dyck, resp. dvor v Kolíne. Už v roku 1840 sa vydalo niekoľko stoviek takzvaných trhovníkov z Bornheimu a okolitých dedín do Kolína a predávali tam na trhoch svoju zeleninu, najmä špargľu.

Pestovanie špargle v oblasti okolo Bornheimu sa výrazne rozšírilo, keď v dôsledku rozšírenia fyloxéry okolo začiatku 20. storočia došlo k zániku dovtedy prevládajúceho vinohradníctva.

Na webovej lokalite „Seeheimer Kreis“ (tradičného pracovného združenia Sociálnodemokratickej strany Nemecka, SPD) pod nadpisom „Mit der MS Beethoven nach Unkel“ (S loďou MS Beethoven do Unkelu) je poznámka, že počas výletov tohto združenia sa podávala tradičná „Bornheimer Spargel“. To dokazuje, že „Bornheimer Spargel“ mala aj v politických kruhoch krajiny už v roku 1988 vynikajúcu povesť.

Každý rok sa za hojnej účasti médií a verejnosti organizujú slávnosti Bornheimer Spargelfest, ako oslava otvorenia sezóny pre „Bornheimer Spargel“. Počas osláv sa volí špargľová kráľovná. V článku Bonner Rundschau z 11. mája 2010 sa pod titulkom „Spargelfest: Bornheimer ‚Kö‘ wird zur Festmeile“ („Slávnosti špargle: Hlavná ulica Bornheimu sa zmenila na slávnostný bulvár“) sa píše: „Bornheimer Spargel je niečo úplne výnimočné.“ Ďalej sa uvádza, že primátor nešetril slovami chvály na deň špargle a zdravia: „Deň zdravia a slávnosti špargle majú mnoho spoločného! Zdravá a navyše aj chutná špecialita z regiónu môže byť dobrým príspevkom na zachovanie zdravia a všeobecného blaha.“

V Bonner Generalanzeiger Online sa v článku „Bornheimer Spargel ide prudko na odbyt“ zo 14. mája 2007 píše, že sa na „oslavách, ktoré sa organizovali nielen v znamení špargle, ale aj s mottom ‚Európa‘, okrem primátora zúčastnila aj europoslankyňa Hieronymi, ako aj konzuli rôznych európskych krajín“. Pod obrázkom je uvedené: „Európa a špargľa sú lákadlom“. Stotožnenie kontinentu s výrobkom poukazuje na mimoriadny význam špargle „Bornheimer Spargel“ pre región.

Obe susedné mestá Brühl a Bornheim propagovali v roku 2008 podľa novinového článku „Pastva pre oči a gurmánsky zážitok“ so sloganom „Brühl a Bornheim – vždy o dĺžku špargle vpred“ svoj región a turizmus. To je dôkazom, že dokonca aj obidve mestá využívajú osobitné renomé „Bornheimer Spargel“ vo svoj prospech. Rovnaký slogan využíva aj sprievodca pre cykloturistiku „Die Bonner Burgenrunde“ (Okruh bonnskými zámkami).

Novinový článok z 19. mája 2006 má nadpis „Špargľa Brühl-Bornheimer – špičkový výrobok“.

V správe v novinách sa v rámci hodnotenia silných a slabých stránok centra Bornheimu uvádza, že v Bornheime patrí „špargľa medzi miestne špeciality“. V publikácii Naturpark Rheinland „Kostbarkeiten der Region aus Brühl & Bornheim (2009)“ (Skvosty regiónu z Brühlu a Bornheimu) sa „Bornheimer Spargel“ označuje ako „najznámejší produkt nížiny Rheinebene“, ktorý si cenia aj gurmáni za hranicami regiónu.

Novinový článok zo 14. marca 2012 sa venuje zámeru mesta Bornheim zaviesť v budúcnosti oficiálny názov „Bornheim – mesto špargle“ To len svedčí o mimoriadnej vážnosti, ktorú „Bornheimer Spargel“ z pohľadu mesta má.

Cenové porovnanie potvrdilo mimoriadnu povesť „Bornheimer Spargel“. Z porovnania cien za obdobia zberu rokov 2009 – 2011 (vždy od apríla do júna) vyplynulo, že špargľa s označením „Bornheimer Spargel“ vždy dosiahla ceny, ktoré boli o viac ako 10 % vyššie, ako v prípade špargle predávanej pod názvom „Deutscher Spargel“ (nemecká špargľa).

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Špecificky typická, výrazne korenistá chuť je výsledkom osobitných pôdnych a klimatických podmienok miesta jej pestovania. Piesočnatá pôda zabezpečuje rovnomerný rast. Ílovité podložie uvoľňuje minerály. Výhonky vďačia za svoju mimoriadnu čerstvosť a jemnosť obzvlášť vhodnej pôde v zemepisnej oblasti a následnému spracovaniu po zbere, maximálnemu času skladovania vo vode v trvaní 6 hodín.

Mimoriadne dobré chuťové vlastnosti, tradíciou podmienené vynikajúce znalosti miestnych pestovateľov špargle a dlhá história výrobku sú dôvodom skvelej povesti „Bornheimer Spargel“.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Vestník ochranných známok 27 z 3. júla 2009, časť 7a-aa, s. 12

http://register.dpma.de/DPMAregister/geo/detail.pdfdownload/6200

(1) Ú. v EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.